Tahun Baru

Tahun Baru ialah peristiwa yang diadakan apabila sesuatu budaya meraikan berakhirnya satu tahun dan bermulanya tahun berikutnya. Budaya-budaya yang mengikut kalendar tahunan semuanya menyambut Tahun Baru.

Sambutan tahun baru moden 
Untuk maklumat lanjut, lihat Malam Tahun Baru dan Hari Tahun Baru
Berikut ialah tarikh-tarikh sambutan moden yang terpenting, disusun mengikut kalendar Barat biasa.

Januari 
 1 Januari: Hari pertama yang rasmi untuk setahun dalam kalendar Gregory yang digunakan kebanyakan negara.

 Dalam Gereja Ortodoks Timur, Tahun Baru awam jatuh pada 14 Januari (1 Januari dalam kalendar Julian). Ramai penduduk negara yang ramai penganut mazhab ini menyambut kedua-dua perayaan kalendar Gregory dan Julian, iaitu hari tahun baru Gregorian disambut sebagai perayaan awam, manakala tahun baru Julian sebagai perayaan keagamaan "Tahun Baru Lama". Kalendar suci tersendiri Gereja ini bermula pada 1 September, dan dengan itu mula dari sambutan kelahiran Jesus pada musim sejuk (Krismas), disusuli kematian dan kebangkitan semulanya pada musim bunga (Pascha/Easter), naiknya ke langit pada musim panas, dan penerimaan ibundanya (Dormition of the Theotokos / Virgin Mary) pada musim luruh.
 Peringatan: Lapan daripada 12 Gereja Ortodoks Timur terbesar sudah menerima kalendar Julian Semakan dalam pentadbiran maka perayaan awam dan keagamaan adalah bersamaan. Penduduk ortodoks Bulgaria, Cyprus, Mesir, Greece, Poland, Romania, Syria dan Turki menyambut Tahun Baru pada 1 Januari, manakala gereja ortodoks Georgia, Baitulmaqdis, Rusia dan Serbia masih memakai kalendar Julian.

 Tahun Baru Cina jatuh pada anak bulan qamari pertama setiap tahun, kira-kira empat hingga lapan minggu sebelum musim bunga (Lichun). Tarikh setepatnya boleh jatuh bila-bila masa antara 21 Januari dan 21 Februari (merangkumi semua) kalendar Gregory. Oleh sebab kalendar Cina yang lunisolar ini ditentukan secara astronomi, tidak seperti kalendar Gregory, aliran musim-musim akan mengubah julatnya. Setiap tahun dilambangkan oleh satu daripada 12 ekor haiwan dan salah satu daripada lima unsur, dengan kombinasi haiwan dan unsur (atau batang) berkitar setiap 60 tahun. Inilah perayaan Cina yang terpenting dalam setiap tahun.

 Tahun Baru Vietnam (Tết Nguyên Đán) selalunya jatuh pada hari yang sama dengan Tahun Baru Cina.

 Tahun Baru Tibet (Losar) jatuh antata Januari hingga Mac.

Mac 
 Hola Mohalla, Hari Tahun Baru di kalendar Nanakshahi Sikh jatuh pada 14 Mac.

 Tahun Baru Iran (Norouz) merupakan hari yang terjadinya saat tepat ekuinoks musim bunga, memulakan musim bunga.

 Tahun Baru Zoroastrian berbetulan dengan Norouz dan disambut oleh orang Parsi di India dan oleh orang Zoroastrian dan Parsi seluruh dunia.

 Dalam takwim Bahá'í, tahun baru jatuh pada ekuinoks musim bunga 21 Mac, dan dipanggil Naw-Rúz.

 Tahun Baru Telugu biasanya jatuh pada bulan Mac atau April. Penduduk negeri Andhra Pradesh, India meyambut kedatangan tahun qmaari pada hari ini.

 Gudi Padwa disambut sebagai hari pertama tahun Hindu oleh penduduk negeri Maharashtra, India. Hari ini jatuh pada bulan Mac atau April dan serentak dengan Ugadi.

 Tahun Baru Kannada atau Ugadi disambut oleh penduduk negeri Karnataka, India sebagai bermulanya tahun baru dalam kalendar Hindu. Bulan pertama tahun baru ialah Chaitra.

 Perayaan Sindhi Cheti Chand disambut pada hari yang sama dengan Ugadi/Gudi Padwa untuk meraikan Tahun Baru Sindhi.

April 
 Tahun Baru Assyria (Rish Nissanu) diadakan pada 1 April.

 Tahun Baru Punjabi (Vaisakhi) disambut pada 13 April dan meraikan hasil tuaian.

 Tahun Baru Nepal disambut pada musim bunga, pada hari pertama bulan qamari Baisakh, bersamaan dengan 12 - 15 April.

 Tahun Baru Thai dan Lao disambut dari 13 hingga 15 April dengan bermain air.

 Tahun Baru Kemboja juga disambut dari 13 hingga 15 April.

 Tahun Baru Benggala (Pohela Baisakh) disambut pada 14 atau 15 April di Bangladesh dan negeri Bengal Barat, India.

 Tahun Baru Sinhala jatuh pada bulan April apabila matahari bergerak dari Meena Rashiya (Rumah Pisces) ke Mesha Rashiya (Rumah Aries). Orang Sri Lankan mula menyambut Tahun Baru Kebangsaan mereka iaitu "Aluth Avurudhu" dalam bahasa Sinhala dan "Puththandu (புத்தாண்டு)" dalam bahasa Tamil. Tidak seperti sambutan tahun baru lain yang ditandakan pada tengah malam, Tahun Baru Kebangsaan bermula pada waktu yang ditentukan ahli nujum. Bukan sahaja bermulanya tahun baru, bahkan juga berakhirnya tahun lama turut ditentukan ahli nujum. Juga berbeza daripada penandaan akhir dan mulanya tahun baru yang kita kenali, terdapat satu jangka masa beberapa jam antara berakhirnya Tahun Lama dan bermulanya Tahun Baru, iaitu "nona gathe" (tempoh neutral). Pada masa ini seseorang dijangka tidak melakukan apa-apa kerja dan hanya mengerjakan kegiatan keagamaan.

 Di India, Tahun Baru Tamil dan Vishu disambut pada hari yang sama masing-masing di negeri Tamil Nadu dan Kerala, India Selatan. Perayaan-perayaan itu biasanya jatuh pada 13 atau 14 April. Bulan pertama Tahun Baru Tamil dipanggil Chithrai. Pada bulan Chithrai (சித்திரை) setiap tahun, di kota kuil Madurai, Chithrai Thiruvizha disambut di Kuil Meenakshi. Satu pertunjukan besar dipanggil Chithrai Porutkaatchi juga diadakan. Di sesetengah kawasan di Tamil Nadu, tahun baru juga dipanggil Chithrai Vishu dan diraikan dengan jamuan besar-besaran di rumah-rumah Hindu yang pintu masuknya dihiasi kolam.

—

Musim luruh (utara) 
 Rosh Hashanah (bahasa Ibrani untuk 'kepala tahun') ialah cuti yang memperingati kemuncak tujuh hari penciptaan alam, serta menandakan pembaharuan tahunan Tuhan terhadap alam-Nya. Hari ini mengandungi unsur-unsur keraian dan kaji diri, kerana Tuhan dipercayai sentiasa menilai ciptaan-Nya dan menentukan nasib segala manusia dan makhluk sepanjang tahun yang akan datang.

 Di Gereja Ortodoks Koptik, Tahun Baru Neyrouz, bersamaan dengan 11 September dalam kalendar Gregory antara tahun 1900 dan 2099 (kecuali tahun sebelum tahun lompat Gregorian, iaitu Neyrouz jatuh pada 12 September). Tahun Koptik 1723 bermula pada September 2005. Tahun Baru Ortodoks Ethiopia (Enkutatash) jatuh pada hari yang sama dengan Neyrouz; maka tahun Ethiopia 2000 bermula pada 11 September 2007.

 Tahun Baru Marwari disambut pada Hari Deepavali.

 Tahun Baru Gujarati biasanya disambut pada hari selepas Deepavali (yang jatuh pada pertengahan musim luruh - sama ada pada bulan Oktober atau November, bergantung pada takwim qamari). Tahun Baru Gujarati bersinonim dengan sud ekam bulan Kartik - hari pertama bulan pertama takwim qamari Gujarati. Kebanyakan orang Hindu lain menyambut Tahun Baru pada awal musim bunga, tetapi masyarakat petani Gujarat menyambut Tahun Baru selepas Diwali untuk menandakan bermulanya tahun fiskal baru.

Berubah-ubah 
 Maal Hijrah Islam jatuh pada 1 Muharram. Oleh sebab takwim Hijrah berdasarkan 12 bulan gamari yang berjumlah kira-kira 354 hari, tarikh Gregorian perayaan ini kira-kira 11 hari lebih awal setiap tahun. Tahun 2008 akan menyaksikan dua hari Maal Hijrah.

 Tahun Baru Thelema biasanya disambut dengan permohonan kepada Ra-Hoor-Khuit, menandakan bermulanya Zaman baru pada tahun 1904. Tahun Baru ini juga menandakan bermulanya musim suci Thelema 22 hari.

Tarikh tahun baru bersejarah 
Kalendar Rom purba cuma ada sepuluh bulan dan tahunnya bermula pada 1 Mac, kesannya masih terlihat pada nama beberapa bulan yang berasal daripada bahasa Latin: September (ketujuh), Oktober (kelapan), November (kesembilan), Disember (kesepuluh). Sekitar tahun 713 SM, bulan-bulan Januari dan Februari ditambah oleh raja kedua Numa Pompilius, beserta bulan lompat Intercalaris. Tahun yang digunakan dalam tarikh ialah tahun konsul yang bermula pada hari apabila konsul-konsul mula memegang jawatan — ditetapkan oleh undang-undang pada 15 Mac 222 SM, sebelum dibawa ke 1 Januari pada tahun 153 SM. Pada tahun 45 SM, Julius Caesar memperkenalkan kalendar Julian dan menggugurkan Intercalaris; namun begitu, 1 Januari tetap dijadikan hari pertama tahun baru.

Penerimaan 1 Januari sebagai Tahun Baru 
Masa yang agak lama berlalu sebelum 1 Januari diterima secara meluas sebagai permulaan tahun baru. Tahun-tahun penerimaan adalah seperti berikut:

 1522: Venice
 1544: Empayar Rom Suci. Kawasan yang diliputi termasuk Jerman, Austria dan wilayah taklukan selepas tahun ini.
 1556: Sepanyol, Portugal, Belanda Katolik Rom (selatan). Ini diluaskan ke semua wilayah jajahan dan kota kara Sepanyol dan Portugis di seluruh dunia. 
 1559: Prussia, Denmark, Sweden
 1564: Perancis. Pentarikhan ini diluaskan ke wilayah taklukan Perancis selepas tahun ini.
 1579: Lorraine
 1583: Belanda Protestan (utara)
 1600: Scotland
 1725: Rusia, serta taklukan selepas tahun ini
 1721: Tuscany
 1752: Britain dan jajahan-jajahannya. Ini termasuk pantai timur tanah yang kini bernama Amerika Syarikat dan Kanada. Juga oleh sebab kawasan merata dunia tergolong di bawah kuasa undang-undang Inggeris, maka tarikh gaya Inggeris menjadi sah. Ini termasuklah Afrika, India, Malaysia, Singapura, Australia, New Zealand, dsb.

Lihat juga 

 Tahun Baru Vietnam
 Tahun Baru Cina
 Maal Hijrah
 Tahun Baru Jepun
 Hogmanay
 Tahun Baru Tamil
 Tahun Baru Thai

Pautan luar 

Takwim
 
Perayaan